Pannekoek steeds 'n passie ná 20 j. | Netwerk24
Pannekoek steeds 'n passie ná 20 j.
Johannes en sy dogter, Cindy, aan die werk.Foto: Ross Michaels
Douvoordag op Vrydag- en Saterdag­oggende in Normandystraat in die Paarl water jou mond al soos die geur van varsgebakte pannekoeke jou dag opkikker.
Die man agter die spatel is Johannes Horne wat reeds 20 jaar lank op grootmaat pannekoeke vir skool- en kerkgeleenthede bak. Hy en sy broer Marius Horne het destyds vir pret pannekoeke oor die kole begin bak.
"Die beste wat ons kon doen, was 1 000 pannekoeke op 'n dag. Tóé het ons gedink ons is goed," skerts Johannes.
Hy het later 'n onderneming van dié stokperdjie gemaak terwyl Marius 'n elektroniese installasiediens bestuur het.
Só kreatief het Johannes geword dat hy met 'n pomp vir die pannekoekmengsel begin eksperimenteer het tot 'n punt waar hy en 'n assistent gemiddeld 1 700 pannekoeke binne 'n uur kon bak.
Sy pannekoeke is so gewild dat mense selfs kans sien om die lang pad van Vredendal aan te durf net om sy pannekoeke te koop. "Vandag is seker die eerste keer dat ek van agt verskillende mense op een dag bestellings kry," het Johannes met Paarl Post se besoek laat hoor. "En nie een het ge-flop nie," voeg sy 32-jarige dogter, Cindy Vermeulen, by. Sy en haar sibbe het van kleins af reeds gehelp met die pannekoeke vir ekstra sakgeld.
In die motorhuis waar hulle die pannekoeke optower, is drie fabriekstyl-gasstowe in 'n L-vorm met 52 vlammetjies aan die brand.
"Elke uur gaan ek deur agt kilogram gas," vertel Johannes.
Hy is egter nie die enigste "pannekoekman" in die Paarl nie. Sy swaers is ook geliefd onder die skole op die dorp en hulle sal gereeld by Johannes kom aanklop indien hulle groot bestellings het.
En ná al hierdie jare van pannekoeke maak, kan Johannes steeds smul aan sy bederfkos. Hy sit gemaklik op 'n stoeltjie, gooi kaneelsuiker en lemoensap op sy pannekoek en rol twee of drie op 'n slag saam en verkondig uit volle bors: "Dammit, dis lekker!"